Mandag åbner Joe & The Juice ny butik på Strøget i de tidligere Noa Noa-lokaler. Flere butikker kan være på vej til Aarhus.

Annonce

Med meget kort varsel begyndte den populære tøjforretning Noa Noa i starten af juni at tømme butikken.

Noa Noa-kæden har kæmpet med dårlig økonomi i længere tid, og derfor skulle butikken i Ryesgade rømmes, mens man fortsat ville drive forretning i Skt. Clemens Stræde.

Nu er den nye lejer fundet og klar til åbning.

Det bliver cafe-giganten Joe & The Juice, der overtager lokalerne i nummer 29.

Dermed åbner juice-kæden sin femte butik i Aarhus.

Lige nu bliver der lagt sidste arbejde på lokalerne, så caféen kan åbne på mandag, 9. august.

Men står det til kædens danske manager, så bliver det ikke den sidste, der åbner i byen.

»Aarhus er altid interessant, og der skal nok dukke nogle flere butikker op,« lyder det fra Andreas Peter Dipo Zimmermann.